A TRAM estem aquests dies de celebració.
El passat 3 d'abril es commemorava que 15 anys enrere el tramvia tornava a circular pels carrers de nou municipis de la regió metropolitana de Barcelona.
En total, més de 330 milions de viatges i un índex de satisfacció molt alt per part dels nostres usuaris i usuàries.
A més, ens enorgulleix poder dir que, des del principi, el tramvia és el transport públic més ben valorat pels usuaris segons totes les enquestes que realitza l'Autoritat del Transport Metropolità (ATM) anualment (Enquesta de mobilitat en dia feiner, EMEF).
No obstant això, sense conformar-nos amb les bones dades assolides, des de TRAM continuem treballant no només per millorar el servei que oferim, sinó també per ser cada vegada més responsables i eficients amb l'entorn social i mediambiental.
D'aquesta manera reforcem el nostre compromís amb l'equip, els clients i la societat en general.
Des del principi, TRAM treballa per ser una opció competitiva, eficient, sostenible i accessible, i la responsabilitat social empresarial (RSE) és el mitjà a través del qual fa evident el seu triple compromís: amb els clients, l'equip de TRAM i la societat.
Els nostres valors de qualitat, seguretat, atenció al client, respecte pel medi ambient i benestar de les persones estan sempre presents en les nostres accions.
Estem convençuts que el desenvolupament sostenible és una exigència de la societat actual.
Hem de ser capaços de satisfer les necessitats que el present ens exigeix sense comprometre les necessitats de les generacions futures, i creiem que la sostenibilitat ha d'integrar no només els factors mediambientals, sinó també els factors ètics i socials.
A TRAM tenim clar que ser socialment responsable no és quelcom que s'afegeixi a l'activitat principal de l'empresa, sinó que és intrínsec, i que l'RSE està integrada en l'estratègia empresarial i la gestió diària.
Encara que sembli utòpic, volem creure que estem contribuint a millorar la nostra societat i per aquest motiu invertim més en el capital humà, l'entorn i les relacions amb els grups d'interès.
Hi ha, a més, altres motius per continuar treballant en aquest camí: hem pogut comprovar que l'adopció de pràctiques de l'RSE a la nostra empresa és un factor que ha augmentat la nostra competitivitat, que és també un element diferenciador de l'empresa davant la competència i que la relació amb l'entorn millora perquè les empreses socialment responsables incrementen el seu atractiu.
D'altra banda, es produeix un augment de l'atractiu entre l'equip i l'RSE millora el clima laboral, fomenta una cultura corporativa i hi ha més compromís de la plantilla.
Per tots aquests motius, el 2016 vam elaborar el nostre primer model de responsabilitat social empresarial, que va materialitzar de manera ordenada i coherent una llarga història de conviccions i activitats realitzades per TRAM des de l'inici de la nostra activitat.
Així, destinem un 0,7% dels nostres beneficis abans d'impostos a accions d'RSE, que van des de les iniciatives dirigides als treballadors i treballadores —plans d'igualtat, accions formatives, jornada de portes obertes, festa infantil de Nadal, etc.— fins a iniciatives externes, com les col·laboracions amb entitats de l'àrea d'influència del tramvia —patrocinis d'escoles de futbol a barris com la Mina i Sant Roc, curses solidàries, col·laboració anual amb la Federació d'Associacions Gitanes de Catalunya, entre d'altres—.
A més, TRAM participa cada any en diversos projectes més generals com la col·laboració amb Sant Joan de Déu, juntament amb l'empresa Moventia, per garantir la mobilitat de les persones sense llar, el torneig de tenis en cadira de rodes TRAM Barcelona Open o la col·laboració amb la Fundació ACE i la Fundació Pasqual Maragall, que treballen per a la investigació de l'Alzheimer.
Aquest és el nostre compromís i seguirem treballant amb il·lusió.
Publicat al butlletí RScat 30 (23 d'abril de 2019)